## Sanitat invertix més de 450.000 euros en l’ampliació del Servici d’Anàlisis Clíniques de l’Hospital General de València

*** En la segona fase del projecte s’ha abordat la reforma de 228 m² d’estes instal·lacions hospitalàries
* En 2024 es van realitzar més de 8.500.000 determinacions en el Servici d’Anàlisis Clíniques de l’Hospital General**

El Servici d’Anàlisis Clíniques de l’Hospital General de València ha acabat la segona fase de la seua reforma, en la qual s’han ampliat i renovat les instal·lacions, la qual cosa ha suposat una inversió de 454.867 euros.

La reforma integral d’este servici, que té una extensió total de 844 m², s’ha dut a terme en dos fases. En la primera es van fer importants canvis en l’àrea d’automatització, amb la integració de les àrees d’hematimetria, hemostàsia, bioquímica en sèrum i orina i immunoquímica, i “en esta segona fase s’ha actuat sobre una extensió de 228 m², que amb una xicoteta ampliació ha permés la creació d’una sala d’espectrometria de masses i una àrea de seqüenciació molecular”, ha explicat la directora gerent del centre, Goitzane Marcaida.

A més, en este espai s’ha integrat zona d’administració, consulta, despatx, sala de reunions multifuncional, sala d’estar de personal, espai d’emmagatzematge per a neveres i lavabos adaptats.

**Cartera de servicis**

En els últims anys este servici ha incrementat progressivament la seua cartera de servicis, que ha culminat amb la incorporació recent del laboratori d’espectrometria de masses i el laboratori de seqüenciació molecular.

Segons la cap del Servici d’Anàlisis Clíniques, Laura Sahuquillo, “en 2024 vam implementar l’espectrometria de masses, una àrea en creixement continu, en la qual s’ha consolidat l’anàlisi d’hormones esteroidals, i per això estem valorant la implementació de noves tècniques. De fet, en el laboratori hem habilitat una zona per a incorporar el segon espectròmetre”.

El laboratori de seqüenciació s’ha pensat com un laboratori compartit per diferents servicis clínics com ara Hematologia, Anatomia Patològica i Anàlisis Clíniques. “Estos tres servicis, junt amb el servici d’Oncologia Mèdica, conformem la nova Unitat Multigen, a on es fomenta de manera col·laborativa la implementació i el desenrotllament de tecnologies de biologia molecular i genòmica”, ha afegit Sahuquillo.

**Activitat**

En els últims anys hi ha hagut un increment de l’activitat del Servici d’Anàlisis Clíniques, la qual cosa ha comportat una adaptació dels espais per a oferir el millor servici a la població.

L’any passat es van realitzar més de 8.500.000 determinacions, el 23 % de les quals van correspondre a analítiques de pacients ingressats, el 17 % van ser analítiques prescrites des de les consultes externes, el 13 % d’urgències i el 38 % de centres d’Atenció Primària.

“L’ampliació i reforma dels espais, un projecte en el qual han treballat de manera estreta el personal facultatiu i les supervisores juntament amb el Servici d’Enginyeria, Obres i Manteniment, ha millorat de manera substancial l’entorn de treball dels professionals”, ha recalcat la cap del Servici.

Fecha: 13/07/2025